בס"ד ערב תשעה באב תשע"ט, ייהפכו ימים אלו לששון ולשמחה

**הלכות ערב תשעה באב ותשעה באב**

הרב מרדכי צבי דוברבסקי- רב קהילת חב"ד

חמשה דברים אירעו לאבותינו בתשעה באב: 1. נגזר על דור המדבר שלא יכנסו לארץ. 2. חרב בית המקדש הראשון. 3. חרב בית המקדש השני. 4. נפלה העיר ביתר בזמן מרד בר כוכבא. 5. נחרשה העיר ירושלים אחרי חורבן בית שני (תענית כו,ב). לכן, קבעו חכמים הלכות מיוחדות לימים אלו.

הלכות מיוחדות הנוהגות השנה, בה חל תשעה באב בשבת ונדחה ליום ראשון:

**יום שישי**: מותר לרחוץ את כל הגוף במים פושרים ובסבון, ובמקרה הצורך אף במים חמים, כיון שמקובל במקומות חמים להתרחץ כל יום כצורך הכרחי, אך הרחצה צריכה להיות לצורך, ולא לתענוג. טבילה במקווה מותרת לרגילים בטבילה במקווה בכל יום שישי – גם אם המקווה חם, אך לא ישתהה בו. יש להחמיר שלא לרחוץ ב'סאונה' (פסקי תשובות סימן תקנא מ"ט נ"א. נטעי גבריאל כ"ב ס"ב).

מותר לגזוז ציפורניים, אם רגיל בכך.

מותר לצחצח ולהבריק את הנעליים במשחה (נטעי גבריאל פמ"ד ס"ב).

מותר לכבס ולגהץ אם אין בגד אחר לשבת (נטע"ג שם ס"ה, פמ"ב ס"ג). אך אסור להחליף מצעים אפילו לכבוד שבת (נטעי גבריאל פמ"ד ס"ג).

מותר לאשה המבשלת לטעום את תבשיל הבשר, ותפלוט אותו אח"כ (נטע"ג פמ"ד סעיף ז).

מותר ללמוד תורה גם אחר חצות

**ליל שבת**: אין מראים סימני אבלות בשבת בפרהסיא אך בצנעא נוהגים מנהגי אבלות. ולכן אוכלים בשר ושותים יין ומנגנים זמירות שבת (נטע"ג פצ"א ס"א ס"ב).

כמו כן, מתפללים תפילה רגילה עם הניגונים שרגילים לנגן כמו "לכה דודי" (פסקי תשובות סימן תקנא ס"ד).

יחסי אישות אסורים (מלבד ליל טבילה, בא מן הדרך ויוצא לדרך - נטע"ג פצ"ג ס"ה.)

אין דיני הרחקות ( (נטע"ג פצ"ג ס"ו).

**יום שבת קודש**:

**שחרית**- בקריאת התורה "איכה אשא לבדי" בטעם רגיל. הפטרה בטעמים רגילים (ולא בניגון הקינות) (פסקי תשובות סתקנ"א ס"ד).

אומרים אב הרחמים, אם יש ברית מילה אין אומרים, (נטע"ג פמ"ז ס"יב).

משעת חצות היום לומדים רק מענייני החורבן, כגון מדרש איכה וסוגיית החורבן במסכת גיטין עמוד נ"ה ע"ב (נטע"ג פצ"ב ס"א).

לומדים שיעורי חת"ת,רמב"ם והלכות בית הבחירה לפני חצות, ובדיעבד יכול ללמד עד השקיעה (התקשרות).

"שנים מקרא ואחד תרגום" אפשר כל היום (נטע"ג סצ"ב ס"י).

**מנחה**- מקובל להתפלל מנחה יותר מוקדם, כדי לאכול סעודה מפסקת אחרי מנחה.

אין אומרים "צדקתך" ואין לומדים "פרקי אבות" (התקשרות).

בשנת אבילות ל"ע, אומר משניות רגילות אחרי התפילה.

**סעודה מפסקת**: אין יושבים על כיסא נמוך, אפשר לאכול כל תבשיל, כולל בשר ויין עד לפני השקיעה (שו"ע תקנב ס"י), אפשר לזמן , אך לא ינהג בשמחה.

אסור להכין שום דבר עבור הלילה, כמו נעלי תשעה באב או קינות וכו'.

מותר להכניס את האוכל למקרר. אפשר לנקות את השולחן אחרי הסעודה, אם הלכלוך מפריע לו.

**מוצאי שבת**- מאחרים תפילת ערבית בבית הכנסת כדי שאנשים יספיקו לבוא מהבית בנעלי בד.

אומר בבית "ברוך המבדיל בין קדש לחול" נועל נעלי בד, נשאר בבגדי שבת עד אחרי התפילה.(התקשרות), מברך "בורא מאורי האש" לעצמו ולמשפחתו. (דוחים את ההבדלה על היין למוצאי הצום) שכח לברך בורא מאורי האש, יכול לברך כל הלילה אך לא ביום. אין מברכים על הבשמים ואין "אומרים ויתן לך" ( נטעי גבריאל פצ"ה)

**הלכות תשעה באב**:

1. תענית. 2. רחיצה. 3. סיכה. 4. נעילת הסנדל. 5. יחסי אישות. 6. לימוד התורה. 7. מלאכה. 8. נתינת שלום. 9. ישיבה על הארץ.

1. **תענית**: אין אוכלים ואין שותים מהשקיעה עד למחרת בצאת הכוכבים (שו"ע סימן תקמט ס"א, תקנ ס"א).

חובת צום חלה מגיל מצוות (בנים מגיל 13 בנות מגיל 12). ילדים קטנים פטורים מצום. ילדים שמבינים ומסוגלים מחנכים אותם לצום בלילה כפי יכולתם, מגיל 9 מחנכים לצום גם כמה שעות ביום.(נטעי גבריאל פרק ס"ד ס"א ס"ב)

**חולה**: בשנה זו, שבה הצום הוא נדחה, ניתן להקל על אלו שקשה להם לצום. ולכן, אדם שהוא חולה קצת - אפילו אין סכנה– אינו צריך לצום ביום אלא בלילה בלבד. חולה שנתרפא, אך עדיין הוא חלש ואפשר שע"י התענית יחלה שוב –יצום רק בלילה (, פסקי תשובות תקנ"ד ס"ח).

**מעוברת** השנה שתשעה באב נדחה ליום ראשון ,אם מרגישה חולשה תצום רק בלילה.

**יולדת** – עד 30 יום מהלידה תצום רק בלילה.אחרי 30 יום אם אינה מינקת, צריכה לצום, אם מרגישה חולשה פטורה (שו"ע שם ס"ו, פסקי תשובות תקנ"ד ס"ז).

**מיניקת**: מניקה ללא תוספת – אינה צריכה לצום ביום, אלא בלילה בלבד. אם מוסיפה חלב אחר, תשתדל לתת בעיקר חלב אחר, ותיניק רק כשתחוש גודש, (הרב פרקש).

הנוטל גלולה- עדיף ללא מים, ואם אינו יכול, יערב דבר מר בתוך המים (פסקי תשובות שם ס"ח). אין לברך ברכת שהכול.

האוכלים, וגם קטנים – יימנעו מבשר, יין וממתקים (פסקי תשובות תקנ"ד ס"ט).

האוכל, יערוך הבדלה על היין לפני שאוכל. בנוסח הבדלה מתחיל מברכת היין בלא בשמים ובלא נר (גם אם שכח לברך על הנר במוצ"ש) (פסקי תשובות תקנו ).

אם הבעל הוא האוכל – יפטור בהבדלה את המשפחה והוא שותה את היין.

אם האישה היא זאת שאוכלת– הבעל יערוך הבדלה לה ולכל המשפחה, והאישה או אחד הקטנים ישתו. אם אין גבר במקום – יכולה להבדיל לעצמה, ותשתה או תיתן לאחד הילדים (פסקי תשובות סימן תקנ"ו ס"ד, הרב פרקש). אם קשה להם לשתות את היין, תבדיל על מיץ ענבים, תה, קפה או בירה (שו"ע אדמו"ר הזקן).

קטנים, שאוכלים – אינם צריכים להבדיל, וישמעו הבדלה במוצאי הצום (פסקי תשובות סימן תקנו שם).

(יש הסוברים, שאין צורך בהבדלה בצום, אלא במוצאי הצום)

האוכל לחם –ייטול ידיים **כרגיל** עד פרק היד ויברך . בסיום, יאמר "שיר המעלות", ייטול מים אחרונים, ויאמר בנוסח "הרחמן" את תפילת "נחם", אך לא יחתום "מנחם ציון ובונה ירושלים" (פסקי תשובות תקנ"ד ס"ט, התקשרות).

2. **איסור** **רחיצה**: אין רוחצים כלל, ואפילו לא במים צוננים, ואפילו לא יושיט אצבע במים (שו"ע סימן תקנד ס"ז).

קטן שהגיעו לחינוך (גיל 6) אינו רוחץ (נטע"ג פס"ט ס"ב).

נטילת הידיים בבוקר ובמשך היום היא רק עד קשרי אצבעות (ספר המנהגים). (פסקי תשובות סימן תקנ"ד סי"ב).

הפרשה לחה בעיניים, רק אם רגיל לשטוף יכול לשטוף. כמו כן, אם יש לכלוך בכל מקום בגוף – יכול להסירו במים ובסבון (שוע"ר סימן תריג).

כלה בתוך 30 יום מהחתונה, יכולה לרחוץ את הפנים (נטע"ג פס"ט ס"ג ).

לא טובלים בבוקר.

מי שכואב ראשו ומצטער הרבה או לצורך רפואה ורוצה לרחוץ פניו – אפשר (נטע"ג פ"ע סי"ג-י"ז).

מוהל רוחץ ידיו קודם הברית, עם סבון. וכן רופא רוחץ ידיו לפני הטיפול בחולה (נטע"ג שם ס"ז)

הפסק טהרה – אפשר לרחוץ גם במים חמים (פסקי תשובות סימן תקנד ס"י).

חל ליל טבילה במוצאי הצום, החפיפה במוצאי הצום (פסקי תשובות תקנ"א סמ"ז)

3. **איסור סיכה**: אין מורחים על הפנים והשפתיים משחות, אבקות, קרמים, מוצרי קוסמטיקה וכיו"ב (פסקי תשובות תקנ"ד סי"ד).

דאודורנט– אפשר לשים, אך טוב למעט שלא יהיה ריח חזק (שו"ת חיים כהלכה עמוד 216).

אין עונדים תכשיטים חוץ מטבעות (נטע"ג פע"ג ס"ח).

כלה תוך 30 יום מהחתונה – יכולה לסוך את הפנים ולענוד תכשיטים (נטע"ג פ"ג ס"ד ס"ט)

4. **נעילת הסנדל**: אין נועלים נעלי עור, ואפילו רק מקצת מהנעל או למעלה היא מעור (שו"ע תקנ"ד ס"א, שוע"ר אדמו"ר הזקן סימן תרי"ד ס"ב-ס"ד). אבל כל נעל שאינה של עור – אפילו אם היא נוחה – יכול לנעול (ספר המנהגים).

5. **אישות**: חו"נ אסור בתשעה באב כולו. בליל ת"ב אסורה גם נגיעה. (שו"ע סימן תקנד ס"א, שוע"ר סימן תרטו ס"א, פסקי תשובות שם ס"יז).

6.**לימוד התורה**: החל מחצות היום של שבת, לומדים רק ענייני היום, עד מוצאי הצום (שו"ע סימן תקנד ס"א, נטע"ג פע"ה).

משניות בשנת אבלות או יאר צייט- עד חצות אומר משניות ממועד קטן פ"ג או ממסכת תענית. במנחה כרגיל.

חת"ת: לימוד חומש ותניא לפני מנחה ואילך, תהלים – אומרים עם תפלין רש"י אחרי סדר ההשלמה של שחרית.

שיעור רמב"ם יומי ידחה למוצאי הצום

הלכות בית הבחירה: מחצות.

**7. איסור מלאכה**: אין עושים **כל** מלאכה עד חצות היום.(סדר, ניקיון, תיקון וכד') אפילו הוא דבר פשוט שאינו צריך איש מקצוע,. כמו כן, אין מכינים צרכי סעודת הערב לפני חצות (נטע"ג שם)

הקובע מלאכה לאחרי חצות היום – אינו רואה סימן ברכה בעסק זה .

אם המלאכה היא דבר האבד, כמו ביום השוק, כשהמלאכה בצינעה, מותר לעשות בעצמו לפני חצות ולא יסיח דעתו מהצום. ואם היא בגלוי – יעשה ע"י הגוי (נטע"ג פע"ז ס"ו).

אין פותחים חנויות (חוץ מדברי מאכל) עד חצות (נטע"ג פע"ז ס"ד).

8. **נתינת שלום**: אין שואלים לשלום ואין משיבים, וגם "ערב טוב, בוקר טוב", ואם פונים אליו, יענה בשפה רפה. אם יכול להסביר לפונה שאין עונים בתשעה באב – מוטב להסביר, במקום צורך, אפשר להקל אחרי חצות

אפשר לומר "מזל טוב" על בשורה טובה. וכן מותר לשאול איך ההרגשה בצום

מותר לבקר את החולה ולנחם אבלים, אך לכתחילה כדאי לנחם אבלים אחרי חצות .

נתינת מתנה היא בכלל שאלת שלום – ואסורה (נטע"ג ע"ו).

9. **ישיבה על הארץ**: עד חצות, אין יושבים על כסא, כורסה, מיטה, אלא על כיסא נמוך פחות מ-ג' טפחים, ויש להקל עד 30 סנטימטר.

לא ישב על רצפה אלא יניח בד וכד' המבדיל בינו לבין הרצפה.

הנוסע במכונית או באוטובוס – יכול לשבת, ואינו צריך להתאמץ לעמוד בכפיפת קומה וכו'

המגביה את ספר התורה – יכול לשבת כרגיל (נטע"ג פס"ח).

לפירוט סדר התפילה וקריאת התורה, ראו בהתקשרות.

**מוצאי הצום**: תפילת ערבית ,נוטל ידיים ג' פעמים על כל יד לסירוגין ללא ברכה, רוחץ את פיו ופניו ומבדיל על היין נוסח רגיל של הבדלה ומברך ברכה אחרונה. אך בלי נר ובלי בשמים נועל נעלי עור ומקדשים את הלבנה.

המבדיל או השומע הבדלה, יכול להבדיל שנית לגברים או לבנים קטנים אך לא לנשים בלבד (שספק אם חייבות בהבדלה). אישה יכולה להבדיל לעצמה, ולהוציא נשים נוספות (ובעת הצורך גם קטנים אך אינה מוציאה גברים) שותה רוב כוס (בדיעבד אם רק טעמה –יצאה) או תיתן למי ששמע הבדלה ממנה.(אם מעדיפה קפה או תה מיין או מיץ ענבים ,תבדיל עליהם בטמפרטורה המתאימה לשתייה בבת אחת. (ש"ע אדמו"ר הזקן הלכות שבת סעיף י"ט ,פסקי תשובות סימן רצ"ו ס"כ)

במוצאי הצום מותר לכבס, להתרחץ, להסתפר ולברך שהחיינו, וכן מותר לשמוע כלי זמר ,

אכילת בשר ושתיית יין מותרת ממחרת בבקר. (נטע"ג סוף פצ"ו)

ויהי רצון שייהפכו ימים אלו לששון ולשמחה.

לתגובות והארות: הרב מרדכי צבי דוברבסקי dubrowskimz@gmail.com